Title: ประกาศกรมทะเบียนการค้า  ฉบับที่ 17 (พ.ศ.2534) เรื่อง กำหนดเอกสารที่ต้องใช้ประกอบการลงบัญชี

ประกาศกรมทะเบียนการค้า

ประกาศกรมทะเบียนการค้า
ฉบับที่ ๑๗ (พ.ศ. ๒๕๓๔)
เรื่อง
กำหนดเอกสารที่ต้องใช้ประกอบการลงบัญชี

เพื่อให้การลงรายการในบัญชีมีเอกสารประกอบการลงบัญชีที่ครบถ้วนถูกต้องตรงตามความเป็นจริงและเป็นแนวทางเดียวกัน
ซึ่งจะอำนวยประโยชน์ให้การจัดทำบัญชีของธุรกิจเป็นที่เชื่อถือแก่บุคคลที่เกี่ยวข้อง

ฉะนั้น อาศัยอำนาจตามความในข้อ ๘ (๔)
แห่งประกาศของคณะปฏิวัติ ฉบับที่ ๒๘๕ ลงวันที่ ๒๔ พฤศจิกายน พุทธศักราช ๒๕๑๕
อธิบดีกรมทะเบียนการค้า จึงออกประกาศไว้ดังต่อไปนี้

ข้อ ๑ 
การลงรายการในบัญชีเงินสด บัญชีรายวันและบัญชีสินค้าซึ่งอยู่ในครอบครองจะต้องมีเอกสารประกอบการลงบัญชีที่สามารถแสดงความครบถ้วนและถูกต้องของรายการบัญชีและเป็นที่เชื่อถือได้

ข้อ ๒ 
เอกสารประกอบการลงบัญชี หมายถึง บันทึก หนังสือ หรือเอกสารใด ๆ ที่ใช้เป็นหลักฐานในการลงรายการในบัญชี
ซึ่งแยกออกได้เป็น ๓ ประเภท คือ
(๑) เอกสารที่จัดทำขึ้นโดยบุคคลภายนอก
(๒) เอกสารที่จัดทำขึ้นโดยผู้มีหน้าที่จัดทำบัญชี
เพื่ออกให้แก่บุคคลภายนอก
(๓) เอกสารที่จัดทำขึ้นโดยผู้มีหน้าที่จัดทำบัญชี
เพื่อใช้ในกิจการ
การลงรายการในบัญชีจะต้องใช้เอกสารจากลำดับที่ ๒ (๑) หรือ
(๒) แล้วแต่กรณีก่อน เว้นแต่ไม่มีเอกสารดังกล่าว จึงให้ใช้เอกสารลำดับถัดไป

ข้อ ๓ 
เอกสารประกอบการลงบัญชีทุกประเภทต้องมีรายการ ดังต่อไปนี้
(๑) ชื่อหรือชื่อที่ใช้ในการประกอบธุรกิจของผู้จัดทำเอกสาร
(๒) ชื่อของเอกสาร
(๓) เลขที่ของเอกสารและเล่มที่ (ถ้ามี)
(๔) วัน เดือน ปี ที่ออกเอกสาร
(๕) จำนวนเงินรวม

ข้อ ๔ 
เอกสารประกอบการลงบัญชีที่ผู้มีหน้าที่จัดทำบัญชีจัดทำขึ้นเพื่อออกให้บุคคลภายนอกตามข้อ
๒ (๒) เพื่อเป็นหลักฐานในการรับชำระ รับฝากหรือรับเงิน หรือตั๋วเงิน นอกจากจะต้องมีรายการตามข้อ
๓ แล้ว จะต้องมีรายการต่อไปนี้เพิ่มขึ้นอีก คือ
(๑) เลขประจำตัวผู้เสียภาษีอากรและเลขทะเบียนการค้า (ถ้ามี)
ของกิจการที่จัดทำเอกสาร
(๒) สถานที่ตั้งของกิจการที่จัดทำเอกสาร
(๓) รายละเอียดเกี่ยวกับการรับเงินหรือตั๋วเงิน
(๔) ชื่อ ชนิด จำนวน หน่วยนับ ราคาต่อหน่วยและราคาของสินค้า
หรือบริการแต่ละรายการ เว้นแต่ได้ระบุรายละเอียดดังกล่าวไว้ในเอกสารตามข้อ ๕ (๓)
แล้ว
(๕) ลายมือชื่อของผู้รับเงินหรือตั๋วเงิน

ข้อ ๕ 
เอกสารประกอบการลงบัญชีที่ผู้มีหน้าที่จัดทำบัญชีจัดทำขึ้น เพื่อออกให้แก่บุคคลภายนอกตามข้อ
๒ (๒) เพื่อเป็นหลักฐานในการจำหน่าย จ่าย โอน ส่งมอบสินค้าหรือบริการโดยยังมิได้มีการชำระเงินหรือตั๋วเงิน
นอกจากจะต้องมีรายการตามข้อ ๓ แล้ว จะต้องมีรายการต่อไปนี้เพิ่มขึ้นอีก คือ
(๑) เลขประจำตัวผู้เสียภาษีอากรและเลขทะเบียนการค้า (ถ้ามี)
ของกิจการที่จัดทำ
เอกสาร
(๒) สถานที่ตั้งของกิจการที่จัดทำเอกสาร
(๓) ชื่อ ชนิด จำนวน หน่วยนับ ราคาต่อหน่วยและราคาของสินค้า
หรือบริการแต่ละรายการ
(๔) ชื่อ หรือ ชื่อที่ใช้ในการประกอบธุรกิจ
และที่อยู่ของผู้ซื้อหรือผู้รับสินค้าหรือบริการ
(๕) ลายมือชื่อผู้รับสินค้าหรือบริการ

ข้อ ๖ 
เอกสารประกอบการลงบัญชีที่ผู้มีหน้าที่จัดทำบัญชีจัดทำขึ้น เพื่อออกให้แก่บุคคลภายนอก
จะต้องมีสำเนาเก็บไว้อย่างน้อย ๑ ชุด

ข้อ ๗ 
เอกสารประกอบการลงบัญชีที่ผู้มีหน้าที่จัดทำบัญชีจัดทำขึ้น เพื่อใช้ในกิจการตามข้อ
๒ (๓) นอกจากจะต้องมีรายการตามข้อ ๓ แล้ว จะต้องมีคำอธิบายรายการและลายมือชื่อของผู้มีหน้าที่จัดทำบัญชีหรือผู้ได้รับมอบหมายให้เป็นผู้อนุมัติรายการนั้นด้วย

ข้อ ๘[๑]  ประกาศนี้
ให้ใช้บังคับสำหรับการจัดทำบัญชีซึ่งมีรอบปีบัญชีเริ่มต้นถัดจากวันที่ประกาศในราชกิจจานุเบกษาแล้ว
๙๐ วัน

ประกาศ ณ วันที่ ๑๔ มิถุนายน ๒๕๓๔
เฉลิมศักดิ์  นากสวาสดิ์
อธิบดีกรมทะเบียนการค้า

เพ็ญพร/พิมพ์/แก้ไข
๒๖ กันยายน ๒๕๔๕

จุฑามาศ/ปรับปรุง
๒๑ มิถุนายน ๒๕๕๙

[๑] ราชกิจจานุเบกษา
เล่ม ๑๐๘/ตอนที่ ๑๑๓/หน้า ๖๐๘๑/๒๗ มิถุนายน ๒๕๓๔